Občania, zainteresované strany, subjekty s rozhodovacou právomocou a MVO veľmi ocenili ochotu predstaviteľov Komisie zapojiť sa do konzultácie a dialógu. Po prezentáciách často nasledovali veľmi interaktívne kolá otázok a odpovedí. Od júna do decembra 2018 sa v členských štátoch uskutočnilo vyše osemdesiat takýchto podujatí. Zúčastnilo sa na nich viac ako 7 000 osôb, mnohé z nich s významným multiplikačným účinkom v ich členských štátoch a regiónoch (ministri, poslanci, poslanci Európskeho parlamentu, hlavné zainteresované strany, MVO, úradníci, vysokopostavené subjekty s rozhodovacou právomocou a médiá).

V roku 2017 Komisia uskutočnila rozsiahlu konzultáciu o zjednodušení a modernizácii SPP s cieľom maximalizovať jej prínos k desiatim politickým prioritám kolégia a k cieľom udržateľného rozvoja. V prvej polovici roka 2017 sa uskutočnila konzultácia so širokým okruhom verejnosti, ktorá podnietila zainteresované strany vrátane nepoľnohospodárskych subjektov, aby vyjadrili svoj názor na budúcnosť SPP. Táto verejná konzultácia vyvolala veľkú odozvu verejnosti, pričom Komisia dostala vyše 322 000 odpovedí. Následne sa 7. júla 2017 uskutočnila v Bruseli významná konferencia zainteresovaných strán s viac ako 500 účastníkmi. To podnietilo diskusii o pripomienkach predložených vládnymi a mimovládnymi organizáciami a občanmi v súvislosti s prípravou oznámenia Komisie o budúcnosti SPP.

Žiadosti sa posudzovali na základe prísnych kritérií, a to na základe kritéria oprávnenosti, vylučovacieho kritéria, splnenia podmienok účasti a kritéria na vyhodnotenie návrhov, ktoré boli stanovené vo výzvach na predkladanie návrhov. Postupovalo sa v súlade s nariadením o rozpočtových pravidlách s prihliadnutím na cieľ Komisie dosiahnuť rovnaké zaobchádzanie so žiadateľmi a spravodlivú hospodársku súťaž medzi nimi.

Podpora médií s relevantnými, ľahko použiteľnými informáciami a brífingov týkajúcich sa vývoja v oblasti SPP a rozvoja vidieka aj naďalej zohrávala významnú úlohu v rámci komunikačných akcií. Rovnako ako v minulosti to malo značný multiplikačný účinok, najmä vzhľadom na to, že rozvoj komunikácie prostredníctvom sociálnych médií a internetu bol v tomto období značne posilnený. Pokračujúci rast a údržba platformy pre novinárov a profesionálnych komunikačných pracovníkov, www.Ag-Press.eu , a organizácia študijných ciest a seminárov pre členov Ag-Press naďalej napomáhali pri rozvoji úzkych kontaktov a výmene informácií s novinármi, ktorí sa špecializujú na poľnohospodársku oblasť, ako aj s nešpecializovanými médiami. Na konci

roka 2018 tvorilo sieť Ag-Press približne 950 novinárov. Sieť zostáva cenným zdrojom pre Komisiu a užitočnou záujmovou skupinou pre svojich členov. Činnosť GR AGRI v sociálnych médiách (prostredníctvom sociálnych sietí Facebook, Twitter, Instagram) sa značne rozšírila a mala rýchlo rastúce publikum. Išlo o dôležitý nástroj na pritiahnutie pozornosti odborníkov, aby navštívili webové sídlo, kde sú im k dispozícii komplexné informácie a novinky, ako aj na oslovenie širokej verejnosti.

Počas šiestich študijných ciest v priebehu rokov 2017 a 2018 mali skupiny novinárov príležitosť zažiť často veľmi odlišné poľnohospodárske podmienky v regiónoch a členských štátoch iných než sú tie, odkiaľ pochádzajú. Rozoberané témy okrem iného zahŕňali konkurencieschopnosť, udržateľnosť, presné poľnohospodárstvo, biohospodárstvo a generačnú výmenu. Stretnutia s poľnohospodármi, obyvateľmi vidieka a podnikateľmi v teréne prispeli k zvýšeniu informovanosti o výzvach a príležitostiach, pred ktorými poľnohospodárstvo stojí v rôznych členských štátoch a regiónoch. Okrem toho počas piatich seminárov s účasťou odborníkov na politiku EÚ novinári získali hĺbkové poznatky o vývoji politiky EÚ v oblasti agropotravinárskeho obchodu, SPP a potravinového reťazca, politiky kvality, sektorových inovácií a o návrhoch reformy SPP s účasťou komisára pre poľnohospodárstvo a rozvoj vidieka a príslušnými poslancami EP.

b) Budovanie sietí zainteresovaných strán – konferencie

Zainteresované strany sú dôležitými šíriteľmi informácií o otázkach poľnohospodárskeho rozvoja a rozvoja vidieka. Konferencie aj naďalej predstavovali dôležité fórum pre konzultácie a dialóg o budúcom vývoji politiky vo vykazovanom období. Ako bolo uvedené v časti III, v súlade s politickými prioritami Komisie a dôrazom kladeným na rozsiahle konzultácie s občianskou verejnosťou bola v kontexte prípravy sektorových návrhov VFR posilnená interakcia so zainteresovanými stranami – s inými inštitúciami EÚ, správnymi orgánmi členských štátov, sociálno-profesijným sektorom na úrovni EÚ a na vnútroštátnej úrovni a s akademickou obcou; interakcia sa posilnila aj v otázkach, ako napríklad riešenie nekalých obchodných praktík v potravinovom reťazci.

Budúce výzvy boli aj ústredným prvkom výročných vlajkových konferencií o vyhliadkach pre poľnohospodárstvo EÚ organizovaných GR AGRI. Konferencia v decembri 2018, ktorú otvoril komisár pre poľnohospodárstvo a rozvoj vidieka, skúmala najnovší vývoj v oblastiach digitalizácie a inovácií v poľnohospodárskom sektore. Venovala sa aj spolupráci medzi EÚ a Afrikou v oblastiach obchodu a investícií. V roku 2017 aj 2018 kládla konferencia veľký dôraz na modernizáciu SPP a na spoluprácu so Spoločným výskumným centrom zameranú na predpovede pre poľnohospodárske trhy EÚ. K účastníkom patrili inštitúcie EÚ, vlády a medzinárodné organizácie, subjekty zapojené do potravinového dodávateľského reťazca, odborníci na trh, členovia akademickej obce, expertné skupiny a občianska spoločnosť.

V novembri 2018 Komisia a rakúske predsedníctvo EÚ spoločne usporiadali vo Viedni podujatie s účasťou Európskeho parlamentu zamerané na rozvoj rastlinných bielkovín v EÚ. Približne 200 pozvaných odborníkov z poľnohospodárskeho dodávateľského reťazca výroby krmív a potravín, výskumných a poradenských sietí a vnútroštátnych a regionálnych správnych orgánov rozoberalo hlavné zistenia správy Komisie o rozvoji rastlinných bielkovín v Európskej únii a spôsob, akým by súčasný a budúci politický rámec mohli podporiť ďalšie využitie potenciálu výroby rastlinných bielkovín v Únii.

V novembri a decembri 2018 sa v Bruseli v spolupráci s Medzinárodnou úniou na ochranu prírody uskutočnili dve stretnutia za okrúhlym stolom týkajúce sa navrhovanej koncepcie ekologizácie v rámci novej SPP. Stretnutia umožnili výmenu názorov medzi zainteresovanými stranami zastupujúcimi poľnohospodársky sektor a sektor životného prostredia na tému možných spôsobov vykonávania právnych návrhov týkajúcich sa budúcej SPP.

Ďalším míľnikom bol samit o inováciách v poľnohospodárstve, ktorý sa uskutočnil v októbri 2017 v Lisabone. Išlo o spoločnú iniciatívu portugalského konzorcia, portugalskej vlády, siete európskeho partnerstva v oblasti inovácií zameraného na poľnohospodársku produktivitu a udržateľnosť a Európskej siete pre rozvoj vidieka. Ďalšia dôležitá konferencia zameraná na poľnohospodársky výskum a inovácie v EÚ sa uskutočnila v máji 2018, pričom poskytla podnety na zamyslenie v otázke ako zapojiť zainteresované strany do procesu vymedzovania budúcej činnosti v oblasti európskeho výskumu a inovácie v danom sektore.

c) Aktivity širokej verejnosti

Účasť na veľtrhoch

Dôraz, ktorý Komisia kladie na načúvanie občanom, budovanie vzťahov s nimi, zvyšovanie informovanosti verejnosti o EÚ ako celku, jej úlohe a hodnotách, naďalej zohrával kľúčovú úlohu pri účasti na veľtrhoch v tomto období. GR AGRI zintenzívnilo svoju činnosť zameranú na občanov a zainteresované strany na deviatich poľnohospodárskych veľtrhoch na tému „z farmy na vidličku, udržateľné potraviny pre našu budúcnosť“ (from farm to fork, sustainable food for our future). Často išlo o spoluprácu s inými GR a útvarmi vrátane GR SANTE, GR MARE a GR RTD, ako aj zastúpeniami Komisie v členských štátoch. Účasť komisára pre poľnohospodárstvo a rozvoj vidieka spolu s vysokopostavenými predstaviteľmi členských štátov na veľtrhoch, ako napríklad Medzinárodný zelený týždeň v Berlíne či Salon de l’Agriculture v Paríži, vyvolala obrovský záujem a dôležité mediálne pokrytie v rámci vnútroštátnych a regionálnych médií. Bola zabezpečená aj účasť na poľnohospodárskych veľtrhoch v niekoľkých ďalších členských štátoch.

Naďalej sa v tomto období vynakladalo úsilie na to, aby boli na veľtrhoch ponúknuté príťažlivé a efektívne komunikačné materiály a činnosti. Tie boli často zamerané na rodiny a školopovinné deti.

Vzdelávací balík pre školopovinné deti